40,000 kit ujian Covid-19 untuk S’wak
KUCHING :  Kerajaan Persektuan
memberi jaminan bahawa sebanyak 40,000 kit ujian Covid-19 akan dibekalkan ke
Sarawak menggunakan pesawat Tentera Udara Di Raja Malaysia (TUDM) dalam masa
terdekat. Menteri Perumahan dan Kerajaan Tempatan Dato’ Sri Dr Sim Kui Hian berkata,
perkara ini telah di beritahu sendiri oleh Menteri Kesihatan Datuk Seri Dr
Adham Baba semasa mengadakan lawatan kerja ke negeri ini Ahad lalu. “Kita di peringkat negeri telah menyuarakan tentang keperluan lebih banyak
kit ujian untuk Covid-19 dan beliau bersetuju untuk membekalkan kepada kita. “Kerajaan Persekutuan juga akan turut menghantar dua buah mesin PCR
memandangkan hanya di Kuching dan Sibu yang mempunyai mesin ini,” katanya kepada
pemberita dalam satu sidang media semalam. Menurut Sim, antara perkara lain yang dibincangkan bersama dengan Menteri
ialah berkenaan dengan kekurangan salah satu Peralatan Perlindungan Peribadi
(PPE) iaitu topeng muka jenis N95 untuk petugas kesihatan di negeri ini. Namun, beliau (Menteri) memberitahu bahawa kekurangan bekalan topeng muka
N95 ini bukan hanya berlaku di Sarawak tetapi di seluruh dunia tetapi pihaknya
akan berusaha untuk mengatasi masalah ini. Sementara itu, kata Sim, Jabatan Kesihatan Negeri Sarawak (JKNS) dalam satu
taklimat memaklumkan bahawa pihaknya hanya mempunyai bekalan topeng muka untuk
digunakan selama 29 hari sahaja lagi. Bagaimanapun, pihaknya akan mencari alternatif lain bagi menggantikan
topeng muka ini memandangkan kekurangan bekalan tidak dapat dielakkan, beritahu
Sim. “Kerajaan negeri sangat berterima kasih kepada kerajaan Persekutuan atas
kunjungan ke Sarawak dan meninjau keadaan kita di sini dalam memerangi wabak
Covid-19. “Walaupun perkara berhubung kesihatan sebenarnya adalah di bawah
tanggungjawab Persekutuan, mereka memuji tindakan serta langkah yang telah
diambil oleh kerajaan negeri melalui Jawatankuasa Pengurusan Bencana Negeri
Sarawak (JPBNS) yang sama-sama membantu dalam situasi yang sukar ini,” ujarnya. 
See author's posts
